Vestkanten ble til på bymarken fra 1840-årene med strøket Bak Slottet som start, mens østkanten grodde rundt den nye industrien og langs innfartsveiene i øst. Rundt 1890 var todelingen i øst og vest markert, og de fleste strøkene i byen hadde nokså klart klassepreg, av arbeiderklasse eller av funksjonærer og borgerskap. Delingen avspeilet seg i arkitektur, og politisk, ved at Høyre og Arbeiderpartiet til sammen dominerte mye sterkere enn ellers i landet. Språket har tradisjonelt vært ganske forskjellig. Ungdom som har vokst opp på østkanten, har i mange tilfeller lite kjennskap til vestkanten og omvendt.